\_\_\_\_\_\_\_\_\_\_\_\_\_\_\_\_

­­\_\_\_\_\_\_\_\_\_\_\_\_\_\_\_\_

E.:

Številka: 090-155/2022/2

Datum: 17. 1. 2023

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaš dopis z dne 29. 12. 2022

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1). V dopisu navajate, da je Medobčinska inšpekcija in redarstvo zaprosila Policijsko postajo \_\_\_\_\_\_\_\_\_\_ za posredovanje posnetkov policijske kamere (body cam), ker jih potrebujejo v zvezi z reševanjem pritožbe nad delom medobčinskih redarjev oziroma razjasnitve okoliščin dogodka. V konkretnem postopku občinskega redarja sta bila prisotna policista, ki sta postopek snemala z »osebno« kamero, sama pa nista imela postopka z udeleženimi posamezniki. Zanima vas:

* Ali so posnetki Body cam policijske kamere informacije javnega značaja, ki se lahko posredujejo v skladu z ZDIJZ?
* V kolikor niso, kje je po vašem mnenju zakonska podlaga za posredovanje tovrstnih posnetkov?

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja informacij javnega značaja, vam v nadaljevanju v skladu z 32. členom ZDIJZ, posreduje nezavezujoče pravno mnenje.

**Informacija javnega značaja** je informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva (v nadaljnjem besedilu: dokument), ki ga je organ izdelal sam, v sodelovanju z drugim organom, ali pridobil od drugih oseb. Iz navedene definicije izhaja, da so posnetki policijske kamere podatki/informacije, ki se nahajajo pri organu (policijski postaji) v materializirani obliki.

Zakon o nalogah in pooblastilih policije (v nadaljnjem besedilu: ZNPPol)[[2]](#footnote-2) določa, da se za zbiranje in obdelavo podatkov v policijskih evidencah uporabljajo določbe zakona, ki ureja varstvo osebnih podatkov, če ZNPPol ne določa drugače (120. člen ZNPPol). Ker ZNPPol glede **podatkov, zbranih pri obravnavanju dogodka ali opravljanju policijskih nalog** vsebuje natančne določbe, se mora v primerih, ko gre za obdelavo oziroma dostop do tovrstnih podatkov odločati po določbah ZNPPol kot specialnem predpisu.

Obdelavo varovanih podatkov policije morajo spremljati tudi varnostni ukrepi in postopki, določeni s Pravilnikom o zaščiti podatkov policije[[3]](#footnote-3) in pravilnikom, ki ureja notranjo varnost v policiji. Taka uporaba predpisa je tudi v skladu s sodbo Vrhovnega sodišča RS, opr. št. X Ips 4/2020 z dne 27.05.2020. ZDIJZ se torej lahko kot splošnejši predpis uporablja le v tistih primerih in v zvezi z dostopom do tistih informacij, do katerih dostop ni urejen z ZNPPol (specialnim predpisom).

**Podlago za uporabo** tehničnih sredstev predstavlja 113. člen ZNPPol (uporaba tehničnih sredstev pri zbiranju podatkov), ki določa, da **pri opravljanju policijskih nalog smejo policisti**, ko je to potrebno **zaradi zbiranja osebnih in drugih podatkov, namenjenih dokazovanju prekrškov** in kaznivih dejanj **ter identificiranju kršiteljev** oziroma storilcev v skladu z zakonom, **uporabljati tehnična sredstva** za fotografiranje ter video in avdio snemanje ter tehnična sredstva za označevanje ali identifikacijo oseb, vozil in predmetov, ki so v uporabi v policiji. Nadalje ZNPPol v 114.a členu določa, da se tehnična sredstva, ki jih na podlagi tega ali drugega zakona zaradi zbiranja podatkov pri opravljanju policijskih nalog uporabljajo policisti, **se smejo uporabljati neposredno** ali iz vozila, plovila, zrakoplova (tudi brezpilotnega), zgradb ali drugih objektov.

Skladno s Splošno uredbo o varstvu podatkov[[4]](#footnote-4) je osebne podatke dovoljeno zbirati le za določene in zakonite namene ter se ne smejo nadalje obdelovati na način, ki ni združljiv s temi nameni (gre za t.i. načelo omejitve namena, ki je določeno v (b) točki prvega odstavka 5. člena Splošne uredbe).

Glede posredovanja podatkov drugim osebam, področna policijska zakonodaja, ZNPPol v 116. členu določa, da mora podatke, zbrane pri obravnavanju dogodka ali opravljanju policijskih nalog, policija na obrazloženo pisno zahtevo, v kateri morajo biti izkazane okoliščine iz četrtega odstavka 40. člena (ugotavljanje identitete) tega zakona, posredovati osebi, **ki izkaže pravni interes**. Glede na ZDIJZ je navedeni predpis lex specialis. Upravičena oseba mora v pisni zahtevi natančno opredeliti vrsto podatka in namen, za katerega ga potrebuje. V 117. členu pa ZNPPol določa posredovanje podatkov tujim organom in mednarodnim organizacijam.

V ostalih primerih je glede posredovanja podatkov treba uporabiti določbe predpisov, ki urejajo varstvo osebnih podatkov. Osebni podatki v javnem sektorju se lahko obdelujejo, če obdelavo osebnih podatkov in osebne podatke, ki se obdelujejo, določa zakon.

Ne glede na navedeno pa se »osebni podatki v javnem sektorju lahko obdelujejo (tudi ko gre za slikovno snemanje), če je to nujno za izvrševanje zakonitih pristojnosti, nalog ali obveznosti javnega sektorja, če se s to obdelavo **ne poseže v upravičen interes posameznika**, na katerega se osebni podatki nanašajo[[5]](#footnote-5).

Kadarkoli je posnetek ali slika posameznika zajeta prek CCTV-ja, ki se lahko uporabi za identifikacijo te osebe (neposredno ali posredno), se šteje za osebne podatke. Slika ali posnetek sama po sebi ne velja za biometrične podatke v skladu s 9. [členom](https://www.privacy-regulation.eu/sl/9.htm) GDPR, če nista posebej tehnično obdelana, da bi prispevala k identifikaciji posameznika. Obstaja 10 posebnih okoliščin, v katerih lahko obdelujete posebno kategorijo osebnih podatkov, npr. če je obdelava potrebna iz razlogov bistvenega javnega interesa na podlagi prava Unije ali prava države članice, ki je sorazmerno z zastavljenim ciljem, spoštuje bistvo pravice do varstva podatkov ter zagotavlja ustrezne in posebne ukrepe za zaščito temeljnih pravic in interesov posameznika, na katerega se nanašajo osebni podatki.

Zakon o občinskem redarstvu (v nadaljnjem besedilu: ZORed)[[6]](#footnote-6); določa, da delovno področje in naloge občinskega redarstva določa zakon ali na podlagi zakona izdan občinski predpis. V okviru in skladu z naštetimi predpisi in občinskim programom varnosti občinsko redarstvo **skrbi za javno varnost in javni red** na območju občine in je pristojno nadzorovati varen in neoviran cestni promet v naseljih, varovati ceste in okolje v naseljih in na občinskih cestah zunaj naselij, skrbeti za varnost na občinskih javnih poteh, rekreacijskih in drugih javnih površinah, varovati javno premoženje, naravno in kulturno dediščino ter vzdrževati javni red in mir. Medobčinsko redarstvo je **prekrškovni organ** občin ustanoviteljic. Splošne pogoje za predpisovanje prekrškov in sankcij zanje, splošne pogoje za odgovornost za prekrške, za izrekanje in za izvršitev sankcij za prekrške, **postopek za prekrške** ter organe in sodišča za odločanje o prekrških določa Zakon o prekrških (v nadaljnjem besedilu: ZP-1)[[7]](#footnote-7). Predpisi, s katerimi se v Republiki Sloveniji določajo prekrški, se lahko uporabljajo le v skladu s tem zakonom. Določbe prvega dela tega zakona (materialnopravne določbe) veljajo za vse prekrške po predpisih iz prejšnjega stavka.

Postopek o prekršku se začne po uradni dolžnosti, ko prekrškovni organ v okviru svoje pristojnosti v ta namen opravi kakršnokoli dejanje, ali z vložitvijo pisnega predloga oškodovanca, državnega tožilca ali državnega organa, nosilca javnih pooblastil ali samoupravne lokalne skupnosti (predlagatelji) (prvi odstavek 50. člena ZP-1). **Prekrškovni organ po ugotovitvi pogojev za začetek postopka po uradni dolžnosti oziroma po prejemu predloga iz prejšnjega člena** **zbere dodatna obvestila in dokaze o prekršku** (prvi odstavek 51. člena ZP-1).

O prekrških odločajo **prekrškovni organi in sodišča**. Vsi državni organi in nosilci javnih pooblastil morajo **sodišču in prekrškovnim organom** v postopku o prekršku dajati potrebno pomoč in podatke brezplačno, upravljalci zbirk osebnih podatkov pa brezplačno posredovati **osebne podatke, ki so potrebni za ugotovitev dejstev v zvezi s postopkom in za izvršitev sankcij** (45. člen ZP-1).

Z vidika ZDIJZ pa navajamo, da le-ta ni namenjen pridobivanju podatkov za odločanje v uradnih (oblastnih) postopkih, kamor spadajo tudi prekrškovni in nadzorni postopki, temveč informiranju javnosti glede na določbe drugega odstavka 39. člena Ustave Republike Slovenije[[8]](#footnote-8). ZDIJZ torej ne posega in ne nadomešča določb o (upravni) pravni pomoči iz področne zakonodaje, prav tako ne posega v dokazno pravo iz področne zakonodaje.

Na podlagi navedenega menimo, da bi policija lahko posredovala posnetke osebnih kamer policistov, le če obstaja druga zakonska podlaga za sodelovanje s Policijo (npr. po Zakonu o občinskem redarstvu) ter če ima občinsko redarstvo zakonsko pristojnost za obdelovanje posnetkov iz body cam ali podobnih tehničnih naprav.

Za podajanje vsebinskih pojasnil v zvezi izvajanjem ZNPPol je pristojno Ministrstvo za notranje zadeve, za podajanje pojasnil v zvezi z izvajanjem predpisov s področja Zakona o prekrških[[9]](#footnote-9) in področja varstva osebnih podatkov pa je pristojno Ministrstvo za pravosodje.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [15/13](http://www.uradni-list.si/1/objava.jsp?sop=2013-01-0435), [23/15 – popr.](http://www.uradni-list.si/1/objava.jsp?sop=2015-21-0990), [10/17](http://www.uradni-list.si/1/objava.jsp?sop=2017-01-0462), [46/19](http://www.uradni-list.si/1/objava.jsp?sop=2019-01-2213) – odl. US, [47/19](http://www.uradni-list.si/1/objava.jsp?sop=2019-01-2290) in [153/21](http://www.uradni-list.si/1/objava.jsp?sop=2021-01-2932) – odl. US. [↑](#footnote-ref-2)
3. Uradni list RS, št. [67/14](http://www.uradni-list.si/1/objava.jsp?sop=2014-01-2816) in [35/22](http://www.uradni-list.si/1/objava.jsp?sop=2022-01-0656). [↑](#footnote-ref-3)
4. Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi

   osebnih podatkov in o prostem pretoku takih podatkov ter razveljavitvi Direktive 95/46/ES (v nadaljevanju: Splošna

   uredba); objava: UL L št. 119 z dne 4. 5. 2016, str. 1 in UL L št. 127 z dne 23. 5. 2018, str. 2 – popr.. [↑](#footnote-ref-4)
5. Trenutno to ureja četrti odstavek 9. člena ZVOP-1 (Uradni list RS, št. 86/04, 113/05 – ZInfP, 51/07 – ZUstS-A in 94/07

   – uradno prečiščeno besedilo in 163/22), v prihodnosti (od dne 26. 1. 2023) pa četrti odstavek 6. člena ZVOP-2 (Uradni

   list RS, št. 163/22). [↑](#footnote-ref-5)
6. Uradni list RS, št. 139/06 in 9/17. [↑](#footnote-ref-6)
7. Uradni list RS, št. [29/11](http://www.uradni-list.si/1/objava.jsp?sop=2011-01-1376) – uradno prečiščeno besedilo, [21/13](http://www.uradni-list.si/1/objava.jsp?sop=2013-01-0786), [111/13](http://www.uradni-list.si/1/objava.jsp?sop=2013-01-4126), [74/14](http://www.uradni-list.si/1/objava.jsp?sop=2014-01-3062) – odl. US, [92/14](http://www.uradni-list.si/1/objava.jsp?sop=2014-01-3705) – odl. US, [32/16](http://www.uradni-list.si/1/objava.jsp?sop=2016-01-1364), [15/17](http://www.uradni-list.si/1/objava.jsp?sop=2017-01-0740) –

   odl. US, [73/19](http://www.uradni-list.si/1/objava.jsp?sop=2019-01-3233) – odl. US, [175/20](http://www.uradni-list.si/1/objava.jsp?sop=2020-01-3096) – ZIUOPDVE in [5/21](http://www.uradni-list.si/1/objava.jsp?sop=2021-01-0110) – odl. US. [↑](#footnote-ref-7)
8. Uradni list RS, št. 33/91-I, 42/97, 66/00, 24/03, 69/04, 68/06, 47/13, 75/16 in 92/21. [↑](#footnote-ref-8)
9. Za primerjavo glejte stališče Ministrstva za pravosodje glede dash cam: https://predlagam.vladi.si/predlog/11802 [↑](#footnote-ref-9)